Naser Khader (KF), 2010-02-05:
Som sagt er radikalisering jo en proces, og det, vi har været gode til de seneste år, er at gøre en indsats i sidste fase i processen.
Politiets Efterretningstjeneste har anholdt flere personer, der var ved at planlægge terror.
Det synes jeg er fremragende.
Men det er også vigtigt, at vi gør en indsats i de tidligere faser.
Det gør man også med regeringens plan om radikalisering og med det, at man i dag har fået et demokratikontor i Integrationsministeriet, og med de antiradikaliseringsplaner, der også er i Kriminalforsorgen over for de indsatte.
Det synes jeg er rigtig fint, og det skal vi bakke op om.
Det er det, der efter min opfattelse kan være med til måske at hindre nogle få i at bevæge sig videre ad radikaliseringens vej.
Vi har religionsfrihed i Danmark, og det er en fundamental rettighed, og med religionsfrihed hører religionspraksis og dermed retten til bygninger til at udøve religionen i.
Med andre ord: Som følge af religionsfrihed har folk ret til at bygge kirker, synagoger, templer, moskeer m.v. Vi i Det Konservative Folkeparti er generelt ikke modstandere af, at der bliver bygget moskeer.
Der er i øvrigt allerede imellem 100 og 150 bedesteder eller moskeer, eller hvad man skal kalde dem, og de har forskellige størrelser.
Vi mener ikke, at der er en sammenhæng mellem moskéstørrelsen og terror, og der er heller ikke forskel på islam i forhold til moskéstørrelsen.
Nogle af terroreksperterne siger, at der nogle gange kan være en sammenhæng mellem kældermoskeerne og radikalisering, men at der skulle være en sammenhæng med store moskeer, er der i hvert fald ikke belæg for at sige.
Jeg synes, det er vigtigt, at vi bakker op om de mange gode muslimske kræfter, der forsøger hver dag at gøre en indsats, og som bidrager positivt til det her samfund, og som har forstået at kombinere islam med demokrati, med det at være dansker.
Det så vi meget, meget tydeligt under Muhammedkrisen.
Der var rigtig mange demokratisk indstillede danske muslimer, der gik ud og forsvarede Danmark og demonstrerede for Danmark.
Det var jo ikke i Danmark, vi så flagafbrændinger.
Det var heller ikke i Danmark, vi så ambassadeafbrændinger.
Tværtimod var der flere demonstrationer for Danmark.
Bål, ballade og brand så vi først og fremmest i den islamiske verden, og jeg synes, det er vigtigt, at vi påskønner dem, der virkelig forsøger.
Jeg har ikke ondt af, hvis en gruppe af moderate demokratisk indstillede danske muslimer går sammen om at bygge en stor moské.
Det har jeg ingen problemer med.
Det, vi er modstandere af, er politisk islam, det er islamisme, og det er symboler.
Jeg mener, det er vigtigt, at vi holder fokus og fokuserer på islamisme eller politisk islam.
Efter min opfattelse er islamisme/politisk islam meget, meget problematisk, endda farligt for både demokratiet og integration.
Der skal vi virkelig være opmærksomme, men det er også vigtigt at skelne mellem religionen islam og islamisme.
Det er islamisme som ideologi, vi skal bekæmpe, og ikke religionen islam, som kan praktiseres på mange forskellige måder.
Det, der også er bekymrende, er de steder, der medfører radikalisering.
Jeg vil lige gøre opmærksom på, at det altså ikke først og fremmest er moskeerne rundtom i verden, der skaber terrorister.
Det sker andre steder.
Der er internettet, der er satellitkanaler, der er mange andre steder.
Hvis man har læst bogen »Truslen indefra« af Morten Skjoldager, som handler om radikalisering i Danmark, vil man vide, at der ikke nogen steder i den står, at det er moskeerne, der skaber terroristerne i Danmark.
Vi skal være opmærksomme på, at radikalisering jo er en proces, og vi skal være opmærksom på tendenserne, og vi skal gøre alt, hvad vi kan, for at forebygge radikalisering.
Det gør vi ikke kun ved at fokusere på moskeerne, men ved at fokusere på de unge generelt.
Så i forhold til store moskeer er det, vi er forbeholdne over for, når lande som Iran og Saudi-Arabien vil finansiere store moskeer.
Erfaringerne fra Balkan og fra Afrika viser, at når Saudi-Arabien eller Iran går ind og finansierer moskeer, kræver de også ideologi til gengæld.
Derfor mener vi, at det, der skal gøres her, er at sørge for, at der er åbenhed omkring finansieringen, og at der er åbenhed omkring den ideologi, der bliver praktiseret i moskeen.
Så det handler ikke om store og små moskeer, det handler om, hvad det er for en finansiering, der ligger bag, og hvad det er for en ideologi, der bliver dyrket i moskeerne.